সৌদি নারীর হাতে গাড়ির স্টিয়ারিং–খবরটা মাত্র সেদিনের। কিন্তু তোলপাড় হয়ে গেল ওদের দেশ জুড়ে। দেশের অর্থনীতিতে নারী চালকের হাত কতটা অবদান রাখতে সক্ষম হবে তার হিসাব হয়ে গেল রাতারাতি। অথচ বহু দিন ধরে আমাদের মেয়েরা চালকের আসনে রয়েছে। জনসংখ্যার অর্ধেক তো (এখনও) নারী। কিন্তু চালকের আসনে তাদের সংখ্যা ১ শতাংশেরও কম। আমাদের সেতুমন্ত্রী একটি ড্রাইভিং স্কুলের উদ্বোধনী অনুষ্ঠানে একবার বলেছিলেন নারীদের মাথা ঠাণ্ডা। নিয়মকানুনের প্রতি (এক্ষেত্রে ট্রাফিক সিগন্যাল ও অন্যান্য নিয়নমকানুন) তারা শ্রদ্ধাশীল বেশি। নেশাজাতীয় দ্রব্যে তাদের আসক্তি কম। তাদের হাত দিয়ে দুর্ঘটনার নজির নেই। এর একটি কথাও কথার কথা নয়। অথচ ব্র্যাক ভিন্ন আর কোনো প্রতিষ্ঠানকে সেভাবে এগিয়ে আসতে দেখা গেল না। ব্র্যাকে নারী চালক কাজ করছেন ২০১২ থেকে। আমাদের নারীবান্ধব সরকার নারী গাড়িচালক নিয়োগে ১০ শতাংশ কোটার বিষয়টি মাথায় রেখেছেন অনেকদিন ধরে শুনেছি কিন্তু তার বাস্তব রূপ দেখিনি। বিআরটিসি মহিলা বাস সার্ভিস চালু করেছে ২০০২ থেকে। এখন তা কাগজ–কলমের বিষয়। কারণ পরিবেশ সৃষ্টিতে কোনো উদ্যোগ নেওয়া হয়নি। অথচ সামান্য কয়েকটা বিষয় যেমন দীর্ঘক্ষণ গাড়িতে থাকায় বিশেষ করে রাতের বেলায় আনুষঙ্গিক নিরাপত্তা, স্যানিটেশনের ব্যবস্থা, পর্যাপ্ত বিশ্রামের (ঘুমসহ) ব্যবস্থা, শৌচাগার ইত্যাদি বিষয়ে স্পষ্ট নীতিমালা থাকার প্রয়োজন ছিল। যথাসময়ে যথাযথ পদক্ষেপ গৃহীত হলে দেশজুড়ে সড়ক দুর্ঘটনার এমন মহামারী হতে পারত না। অন্তত ১২ বছরের কিশোরের হাতে গাড়ির স্টিয়ারিং এবং দল বেঁধে কিশোর বালকদের পথের আন্দোলনে নেমে আসা এবং পরবর্তী দুর্ঘটনাগুলোও হয়তো ঘটত না।